L’exposició “Les Casetes Noves: 65 anys” fa un homenatge al naixement del barri del Pla de l’Arc
18 de setembre de 2018

El 1953, el poble de Llíria va vore nàixer un nou grup de vivendes, el Grup de Vivendes Protegides Laurona, entre camps d’horta i vora la séquia Major. Aquest grup de vivendes ràpidament passarà a ser conegut amb el nom de Les Casetes Noves. Commemorant els 65 anys de la seua inauguració, l’Arxiu Municipal presenta l’exposició “Les Casetes Noves: 65 anys”, que s’inaugura este dijous 20 de setembre, a les 19 hores, a la Tourist-Info de Llíria; i que pretén donar a conéixer el naixement del barri Pla de l’Arc i, alhora, fer un homenatge a les primeres veïnes i veïns que el van habitar.

La informació de l’exposició s’estructura en tres parts. En primer lloc, consta d’una secció gràfica, amb la informació disposada en panells, amb textos, plànols i imatges; d’una part documental, amb documents de l’expedient administratiu de la construcció, custodiat parcialment a les dependències de l’Arxiu Municipal; i, per últim, d’una audiovisual, amb un documental que recull els testimonis i vivències dels veïnat pioner en l’origen de l’actual barri del Pla de l’Arc.

Per altra banda, l’Arxiu Municipal ha recopilat un gran nombre d’instantànies, cedides pel veïnat del barri, “que serviran per conformar un fons fotogràfic i documental” segons ha anunciat el regidor de Patrimoni, Paco García. “La ciutadania ens han proporcionat una gran quantitat de fotografies que estan sent digitalitzades pels funcionaris municipals. Una volta finalitzat el procés, tornarem les fotografies als seus propietaris. Totes elles estaran accessibles en un fons municipal, que es podrà consultar a partir de l’any 2019”.

Les Casetes Noves van ser les primeres 66 edificacions del barri del Pla de l’Arc, construïdes per l’Obra Sindical del Hogar i lligades a la fàbrica de Ríos, la major indústria de Llíria de mitjans segle XX. Estes cases van estar habitades per famílies de condicions i estructures semblants, que van permetre la proliferació d’un barri molt familiar. I, a més, van transformar una partida agrícola del terme de Llíria, en un barri pròsper i venturós, que va trencar el binomi entre el barri de la Part d’Avall, conformat al voltant de la Vila Vella; i el de la Part de Dalt, el barri del Raval.

Esta exposició es podrà visitar fins al 14 d’octubre, a la Tourist-Info de Llíria, situada sobre els Mausoleus Romans. L’horari de visita serà de dilluns a dissabte de 19 a 21 hores; i els diumenges i festius d’11.30 a 13.30 hores.